Diari Oficial de la Generalitat Valenciana


Sumari del DOGV 4903, del 15-12-2004 (2004/12737)

ORDRE de 10 de desembre de 2004, de la Conselleria d'Agricultura, Pesca i Alimentació, per la qual s'establixen ajudes per a pal·liar els danys produïts per les pluges del mes de desembre de 2004, que han afectat els cítrics de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4903

Data del DOGV
:   15-12-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/12232


Data del document
:   10-12-2004

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

Anàlisi jurídica

 Descriptors 

:   * La Vall d'Albaida
    * La Safor
    * La Marina Alta
    * La Ribera Alta
    * pesticida
    * ajuda pública
    * agres
    * suport econòmic
    * ajuda a l'agricultura
    * inundació

ORDRE de 10 de desembre de 2004, de la Conselleria d'Agricultura, Pesca i Alimentació, per la qual s'establixen ajudes per a pal·liar els danys produïts per les pluges del mes de desembre de 2004, que han afectat els cítrics de la Comunitat Valenciana. [2004/12953]
  
Durant el mes de desembre de 2004, la Comunitat Valenciana s'ha vist afectada per fortes pluges.
  
Estos fenòmens foren en alguns llocs d'una inusitada intensitat, amb risc de danys en la fruita i en l'arbrat com a conseqüència de l'atac de fongs fitopatògens.
  
Com que en les actuals condicions de l'assegurança agrària no es cobrixen els danys causats per plagues i malalties, la Conselleria d'Agricultura, Pesca i Alimentació ha decidit establir mesures de caràcter excepcional consistents en ajudes econòmiques als tractaments fungicides que, amb risc d'atacs d'agents patògens, permeten la prevenció dels danys en la collita i en l'arbrat de les explotacions afectades.
  
En virtut d'això, i fent ús de les competències que tinc atribuïdes i a proposta del director general de Producció i Comercialització Agrària,
  
ORDENE
  
Article 1
  
La Conselleria d'Agricultura, Pesca i Alimentació concedirà ajudes econòmiques als titulars d'explotacions agràries que hagueren resultat greument afectades per les pluges del mes de desembre de 2004, a les comarques de la Comunitat Valenciana que es relacionen en l'annex I.
  
Article 2
  
Les ajudes econòmiques tenen com a objecte contribuir al manteniment de la sanitat de l'arbrat de les explotacions agràries afectades mitjançant la subvenció al cost dels productes utilitzats en els tractaments realitzats per a previndre les possibles infeccions a les plantacions.
  
Article 3
  
L'ajuda tindrà com a finalitat les despeses de compra de productes amb acció fungicida que figuren en la factura corresponent, amb els màxims establits en el present article.
  
L'import màxim de subvenció per a la compra de productes serà de 60 euros/hectàrea.
  
Article 4
  
L'import global màxim que serà objecte de publicació, es realitzarà a càrrec de la línia pressupostària T1698, del programa 714.20, del Pressupost de la Generalitat Valenciana per a l'any 2005.
  
Si la quantia resultant de les ajudes sol·licitades supera el total establit, es procedirà a un prorrateig entre les sol·licituds amb dret a subvenció.
  
Segons disposa l'Ordre de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despeses, la concessió de les subvencions estarà condicionada a l'existència en els pressupostos de l'any 2005 de crèdit adequat i suficient per a això.
  
Així mateix, segons l'esmentada ordre, tots els actes dictats s'entendran condicionats que, al dictar la resolució de concessió, subsistisquen les mateixes circumstàncies de fet i de dret existents en el moment en què van ser produïts aquells actes.
  
Article 5
  
Les sol·licituds d'ajuda es presentaran, mitjançant impresos que seran facilitats per la Conselleria d'Agricultura, Pesca i Alimentació, a les oficines comarcals de la pròpia Conselleria o en qualsevol dels llocs que determina l'article 38 de la Llei 30/1992, des de l'endemà de la data de publicació en el Diari Oficial de la Generalitat Valenciana fins al dia 31 de gener de 2005.
  
Article 6
  
Les sol·licituds d'ajuda hauran d'anar acompanyades de la documentació següent:
  
- Fotocòpia compulsada del NIF/CIF del sol·licitant.
  
- Fotocòpia compulsada de la cèdula cadastral o rebut de la contribució o qualsevol altre document que acredite la titularitat.
  
- Acreditació d'estar al corrent en el pagament de les obligacions tributàries i de Seguretat Social
  
- Factures de compra de productes fungicides utilitzats.
  
- Full de manteniment de tercers.
  
Article 7
  
Les factures justificants de les despeses de compra de productes fungicides hauran de tindre data posterior a la del sinistre, encara que sense excedir el termini del dia 15 de gener de 2005.
  
DISPOSICIÓ ADDICIONAL
  
Primera
  
Es faculta el director general de Producció i Comercialització Agrària, per a dictar totes les disposicions que estime oportunes per al desenvolupament de la present ordre.
  
Segona
  
Es deleguen en els directors territorials de la Conselleria d'Agricultura, Pesca i Alimentació l'emissió de la resolució de concessió i pagament, una vegada efectuades les comprovacions oportunes, en el termini de 60 dies des de la finalització del termini de presentació de sol·licituds.
  
DISPOSICIÓ FINAL
  
Primera
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 10 de desembre de 2004
  
El conseller d'Agricultura, Pesca i Alimentació,
  
JUAN GABRIEL COTINO FERRER
  
ANNEX I
  
Les comarques a les quals fa referència l'article 1 de la present ordre són:
  
- La Marina Alta
  
- La Safor
  
- La Ribera Alta